Diari Oficial de la Generalitat Valenciana


Sumari del DOGV 6124, del 16-10-2009 (2009/11925)

ORDRE de 28 de setembre de 2009, de la Conselleria de Medi Ambient, Aigua, Urbanisme i Habitatge, per la qual es regula l'import de la subvenció per la realització dels informes de conservació de l'edifici i informes d'inspecció i avaluació preliminar de l'estructura de l'edifici, previstos en el Decret 66/2009, de 15 de maig, del Consell.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6124

Data del DOGV
:   16-10-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/11749


Data del document
:   28-09-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * política de l'habitatge
    * ajuda pública

ORDRE de 28 de setembre de 2009, de la Conselleria de Medi Ambient, Aigua, Urbanisme i Habitatge, per la qual es regula l'import de la subvenció per la realització dels informes de conservació de l'edifici i informes d'inspecció i avaluació preliminar de l'estructura de l'edifici, previstos en el Decret 66/2009, de 15 de maig, del Consell. [2009/11291]  
El Decret 66/2009, de 15 de maig, del Consell, aprova el Pla autonòmic d'habitatge de la Comunitat Valenciana 2009-2012, que preveu, entre altres instruments i mesures financeres, l'informe de conservació de l'edifici (ICE), com també l'informe d'inspecció i avaluació preliminar de l'estructura de l'edifici (IPE), com a requisit preceptiu i previ a la qualificació i el finançament de les actuacions de rehabilitació en edificis.   
El Reglament de rehabilitació d'edificis i habitatges regula el marc tècnic i legal de la rehabilitació, i el Decret 66/2009, de 15 de maig, del Consell, preveu el finançament a càrrec dels pressupostos de la Generalitat dels informes de conservació de l'edifici i, si és el cas, dels informes d'inspecció i avaluació preliminar de l'estructura de l'edifici.  
L'Ordre de 28 de novembre de 2007, de la Conselleria de Medi Ambient, Aigua, Urbanisme i Habitatge, per la qual es regula l'import de la subvenció per a la realització dels informes de conservació de l'edifici previstos en el Decret 81/2006, de 9 de juny, va establir el procediment i la quantia de les ajudes per informe.   
Com a conseqüència de les previsions establides en el Decret 66/2009, de 15 de maig, del Consell, i l'efectiva posada en marxa de l'ICE des de la seua entrada en vigor al novembre de 2007, es fa pertinent ajustar el tràmit de l'informe de conservació de l'edifici (ICE), i incorporar la regulació de l'informe d'inspecció i avaluació preliminar de l'estructura de l'edifici (IPE).   
Pel que s'ha exposat, partint dels canvis normatius en matèria ICE i IPE, i a fi d'adequar-se a la conjuntura vigent, escau aquesta ordre.  
La finalitat d'aquesta ordre és establir la quantia de la subvenció per la realització dels informes de conservació de l'edifici (ICE) i d'inspecció i avaluació preliminar de l'estructura de l'edifici (IPE), i s'estructura en 10 articles, dues disposicions addicionals, una disposició transitòria, i una disposició final.  
Per tot això, per raó de les competències que m'atribueix l'article 28. e), de la Llei 5/1983, de 30 desembre, del Consell,   
ORDENE  
Article 1. Objecte  
1. Aquesta ordre té com a objecte regular la subvenció per la realització dels informes de conservació de l'edifici (en endavant, ICE) i dels informes d'inspecció i avaluació preliminar de l'estructura de l'edifici (en endavant, IPE), d'acord amb el que disposen els articles 21 i 22 del Decret 66/2009, de 15 de maig, del Consell, pel qual s'aprova el Pla autonòmic d'habitatge de la Comunitat Valenciana 2009-2012.  
2. El que disposa aquesta ordre s'ha d'aplicar als expedients de rehabilitació d'edificis d'habitatges plurifamiliars i unifamiliars que sol·liciten la qualificació i el finançament de les actuacions de rehabilitació, en els termes disposats en el pla d'habitatge vigent i la resta de normativa aplicable.  
Article 2. Règim jurídic  
Les ajudes previstes en aquesta ordre s'han de regir pel que disposa aquesta; pel Decret 66/2009, de 15 de maig, del Consell, pel qual s'aprova el Pla autonòmic d'habitatge de la Comunitat Valenciana 2009-2012; per la resta de normativa aplicable en matèria de rehabilitació d'edificis i habitatges en l'àmbit de la Comunitat Valenciana, i, amb caràcter general, pel que disposa la Llei 38/2003, de 17 de novembre, general de subvencions, i el Reial decret 887/ 2006, de 21 de juliol, pel qual s'aprova el Reglament de la llei general de subvencions.  
Article 3. Beneficiaris  
1. Són beneficiaris de les ajudes a la realització de l'ICE i, si és el cas de l'IPE, les bases del qual es regulen en aquesta ordre, els previstos en el Decret 66/2009, de 15 de maig, del Consell, en els termes regulats en el capítol VI d'aquest, i en la normativa aplicable en matèria de rehabilitació.  
2. Són perceptors de les ajudes quantificades en aquesta ordre, els tècnics inspectors de l'ICE o de l'IPE, segons el que disposa aquesta ordre i basant-se en el conveni subscrit amb els col·legis professionals competents i normativa aplicable.  
Article 4. Instrucció del procediment i obligacions dels beneficiaris  
1. La sol·licitud d'ajudes a la realització de l'ICE, i si és el cas de l'IPE, correspon al promotor de la rehabilitació, d'acord amb el Decret 66/2009, de 15 de maig, del Consell, i a la resta de normativa vigent.  
2. La instrucció del procediment s'ha de realitzar en els termes establits mitjançant una ordre de tramitació de les mesures de finançament d'actuacions protegides previstes en els plans d'habitatge i sòl, i en el que disposa aquesta ordre.  
3. Els inspectors encarregats de la realització de l'ICE o IPE han de ser titulats qualificats com a arquitectes i arquitectes tècnics o aparelladors, col·legiats en els respectius col·legis professionals amb què s'haja convingut. Ha de constar en l'expedient l'autorització dels beneficiaris perquè l'inspector, a través del col·legi professional competent, siga el preceptor de les ajudes.  
4. Són obligacions del beneficiari, adoptar el comportament que fonamenta la concessió de la subvenció, com també la realització de les obres de rehabilitació que es deriven del deure de conservació i manteniment.  
Article 5. Quantia de la subvenció  
1. L'import de la subvenció per a la realització dels informes de conservació de l'edifici, i dels informes d'inspecció i avaluació preliminar de l'estructura de l'edifici, s'estableix en atenció a la taula següent:  
  
Els imports s'han d'establir atenent al total d'unitats d'inspecció de l'edifici inspeccionat.   
A aquests imports s'ha de sumar l'IVA corresponent i les despeses que s'han de computar per quilometratge (sense que aquestes siguen susceptibles d'IVA).  
2. L'import per desplaçament es fixa en 0,30 €/km, aplicable a distàncies superiors a 20 km, aquesta distància s'ha de mesurar des de la localitat del centre de treball del professional fins a la localitat de l'edifici que s'ha d'inspeccionar.   
3. En aquells casos en què per motius aliens al professional a qui se li ha encarregat l'informe de conservació de l'edifici, o l'informe d'inspecció i avaluació preliminar de l'estructura de l'edifici; i una vegada efectuada almenys una visita a l'edifici, no puga completar-se la inspecció de l'edifici, es considerarà l'informe com a fallit.  
En aquests casos s'estableix un import fix en concepte de desplaçament i dietes de 200 € més IVA.  
4. L'actualització de les tarifes (taula de tarifes, fallits i quilometratge) s'ha de realitzar anualment i de forma automàtica, a partir de l'any vençut de l'entrada en vigor d'aquesta ordre, l'1 de gener de cada any, segons el IPC general publicat per l'INE.  
Article 6. Unitat d'inspecció a l'efecte de l'informe de conservació de l'edifici (ICE)  
1. S'entén per unitat d'inspecció a l'efecte de l'ICE, i segons s'expressa en el Conveni de col·laboració entre la Conselleria de Medi Ambient, Aigua, Urbanisme i Habitatge, i el Col·legi Oficial d'Arquitectes de la Comunitat Valenciana i el Consell de Col·legis Oficials d'Aparelladors i Arquitectes Tècnics de la Comunitat Valenciana:  
a) Cada habitatge, amb independència de la seua superfície i nivells en què es desenvolupa.  
b) Cada local o fracció de 200 m² de superfície útil destinat a un altre ús diferent del d'habitatge, no ubicat en soterrani, i segons conste en el Cadastre o en el Registre de la Propietat. Els trasters no es computen a l'efecte d'unitats d'inspecció, ja que es consideren vinculats als habitatges.  
2. El nombre d'unitats mínimes que s'ha d'inspeccionar està en funció del nombre d'unitats que conformen l'edifici. El Manual d'inspecció de l'ICE estableix el mostratge mínim i la resta de condicions en la realització de l'ICE.  
Article 7. Unitat d'inspecció a l'efecte dels informes d'inspecció i avaluació preliminar de l'estructura de l'edifici (IPE)  
1. S'entén per unitat d'inspecció a l'efecte de l'IPE, i segons es regula en el document reconegut DBR 04/06: Guia per a la inspecció i avaluació preliminar d'estructures de formigó en edificis existents:  
a) Un habitatge independentment de la superfície construïda i del nombre de nivells en què es desenvolupa.  
b) Un local d'ús comercial, de garatge o un altre ús en un mateix nivell i de fins a 125 m² de superfície construïda o fracció.  
c) Una zona d'elements comuns de fins a 125 m² de superfície construïda o fracció independentment del nombre de nivells consecutius en què es desenvolupa.  
d) En cas d'existència en planta baixa d'un forjat sanitari amb espai accessible per la banda inferior, aquest espai es considera com a nivell independent i, en conseqüència, cal dividir-lo en una o diverses unitats d'inspecció.  
2. El nombre d'unitats mínimes que so'ha d'inspeccionar es regula en el document reconegut DBR 04/06: Guia per a la inspecció i avaluació preliminar d'estructures de formigó en edificis existents.  
Article 8. Terminis per a la realització dels informes  
1. El termini màxim que s'estableix per a aquests informes és de tres mesos comptadors de la comunicació d'encàrrec per part del servei territorial competent en matèria d'habitatge fins a l'emissió de la resolució de validació, concessió i pagament de les ajudes relatives a l'informe.   
2. En aquells casos en què l'encàrrec d'ambdues inspeccions siga simultani, els terminis s'encavalquen, i es disposa d'un màxim de 3 mesos per a la realització.   
Article 9. Gestió de la borsa d'inspectors de l'ICE  
1. L'inspector encarregat de la realització de l'ICE ha d'elaborar-lo i lliurar-lo en el termini màxim d'un mes comptador des de la data d'encàrrec; en cas contrari s'entendrà desistit de la realització de l'informe. Aquest informe ha de realitzar-se d'acord amb els criteris convinguts i a la normativa vigent.  
2. Quan els inspectors de l'ICE no s'ajusten als criteris establits, el servei territorial competent en matèria d'habitatge ho ha de comunicar al col·legi professional perquè nomene un nou inspector, i a l'efecte oportú. El nou inspector disposarà del termini màxim d'un mes, comptador des de la data d'encàrrec, per a la realització i el lliurament de l'informe.   
3. El col·legi professional ha de vetlar pel compliment del que s'ha convingut i regulat per a l'eficaç gestió i realització de l'ICE, i col·laborar per a la correcta formació dels inspectors.  
Article 10. Resolució d'ajudes i pagament de l'informe de conservació de l'edifici (ICE) i de l'informe d'inspecció i avaluació preliminar de l'estructura de l'edifici (IPE)  
1. Els serveis territorials competents en habitatge, i la unitat responsable en matèria de qualitat en l'edificació de la direcció general competent en habitatge, comprovat el compliment dels requisits exigits per la normativa aplicable, i supervisats els informes ICE i IPE, respectivament, han de resoldre la validació, la concessió i el pagament de les ajudes a mesura que aquests es presenten.   
2. La quantia que s'ha de subvencionar es fixa en funció del que disposa l'article 5 d'aquesta ordre.   
3. El pagament és assumit per la Generalitat, per raó de l'article 22 del Decret 66/2009, de 15 de maig, del Consell, i s'ha de realitzar mitjançant el col·legi professional amb què s'haja convingut, a l'inspector que haja realitzat l'informe.  
Per a pagar els informes, prèviament a la validació i resolució, el col·legi professional corresponent ha de presentar en els serveis territorials competents la llista dels informes que s'han de liquidar.   
4. El pagament s'ha de realitzar mitjançant llista nominativa per lots d'informes, on s'han d'especificar els treballs realitzats i la quantia econòmica d'aquests.  
DISPOSICIONS ADDICIONALS  
Primera. Instruccions  
Es faculta la Direcció General d'Habitatge i Projectes Urbans a dictar quantes instruccions i documents calguen per a l'aplicació d'aquesta ordre.  
Així mateix, mitjançant una instrucció de la direcció general competent en matèria d'habitatge, es pot ampliar el contingut mínim de l'informe de conservació de l'edifici a fi d'obtenir informació relacionada amb la demanda energètica de l'edifici o amb les exigències de la normativa d'ordenació de l'edificació.  
Segona. Dotació pressupostària  
La concessió d'ajudes econòmiques directes regulades pel Decret 66/2009, de 15 de maig, del Consell, s'ha d'ajustar al que estableix aquest, i al que disposa aquesta ordre.  
L'import global de les ajudes per a l'execució de l'ICE i IPE per als anys 2010, 2011, 2012 ascendeix a 1.063.004,88 €, distribuït en les anualitats següents: any 2010 (100.000,00 €), any 2011 (100.000,00 €), i any 2012 (863.004,88 €).  
El reconeixement i l'exercici de drets d'obtenció de la subvenció regulada en aquesta ordre estan limitats a l'exhauriment de l'import pressupostari previst en el paràgraf anterior.  
La dotació pressupostària establida per a actuacions protegides en matèria d'habitatge es finança a càrrec de la línia pressupostària T0304000, Pla d'habitatge, pertanyent al programa pressupostari 431.20, de la Conselleria de Medi Ambient, Aigua, Urbanisme i Habitatge.  
DISPOSICIÓ TRANSITÒRIA  
Única. Aplicació retroactiva  
Les sol·licituds presentades amb anterioritat a l'entrada en vigor d'aquesta ordre l'encàrrec de les quals no s'haja fet segons el procediment previst, s'han de regir pel que disposa aquesta ordre.  
DISPOSICIÓ FINAL  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 28 de setembre de 2009.- El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.